钦定古今图书集成/明伦汇编/官常典/第311卷 > 黄福
## 钦定古今图书集成/明伦汇编/官常典/第311卷 > 黄福

按《明外史》本传：“福字如锡，昌邑人。洪武中，以太学生
为项城主簿，改清源，历金吾前卫经历。上书论国家
大计。太祖奇之，超拜工部右侍郎。建文时，深见倚任。
燕王列奸党二十九人，福与焉。王入京师，福迎附李
景隆，指福奸党。福曰：‘臣固应死，但目为奸党，则臣心
未服’。置不问。复其官，寻转左侍郎。未几，拜工部尚书。”
永乐三年，陈瑛劾福不恤工匠，改北京刑部尚书。明
年，言官劾福前掌工部，与侍郎赵毅、刘仲廉隐所贮
军资弗奏，而请敛于民，逮下诏狱。已，复职，督安南军
饷。既郡县其地，命以尚书兼掌布政、按察二司事。时
远方初附，军旅未息，庶务繁剧。福随事制宜，咸有条
理。上疏言：“交阯赋税轻重不一，请酌定其制，务从轻
省。”又请“循泸江北岸至钦州，设卫所，置驿站，以便往
来。开中积盐，使商贾输粟，以广军储；官吏粮廪，仓粟
不足，则给公田。”又言：“广西民馈运交阯，陆路艰险，宜
令广东海运二十万石以给。”皆报可。于是编氓籍，定
赋税，兴学校，置官师。数召父老宣谕德意，戒属吏毋
苛扰。一切镇之以静，上下帖然。时群臣以细故谪交
阯者相望，福咸加拯恤，甄其贤者与共事，由是至者
如归。镇守中官马骐怙宠虐民，福数裁抑之。骐诬福
有异志，帝察其妄，不问。仁宗即位，召还，命兼詹事，辅
太子。福在交阯凡十九年。及还，交人扶携走送，号泣
不忍别。仁宗崩，督献陵工。宣德元年，马骐激交阯复
叛。时陈洽以兵部尚书代福，累奏乞福还抚交人。会
福持节出封王，即日召还，敕曰：“卿惠爱交人久，交人
思卿，强为朕再行。”乃以工部尚书兼詹事，仍领交阯
布政按察事。比至，柳升失律败死。福奔还，至支棱关，
为贼守关者所得。福欲自杀，贼力持之，罗拜曰：“公不
北归，我曹不至此。”馈白金、糇粮，肩舆送出境。至龙州，
尽取贼遗归官。还，为行在工部尚书。四年，与平江伯
董漕事议令江西、湖广、浙江及江南北诸郡民，量地
远近，转粟于淮安、徐州、临清，而令军接运至北京。民
大称便。五年，福陈足兵食，省役之要。其言“足食”，谓：“永
乐间虽营建北京，南讨交阯，北征沙漠，资用未尝乏。
比国无大费，而岁用仅给，即不幸有水旱征调，将何
以济之？请役操备营缮军士十万人，于济宁以北，卫
辉、真定以东，缘河屯种，初年自食，次年人收五石，三
年收倍之。既省京仓口粮六十万石，又省本卫月粮
百二十万石，岁可得二百八十万石。”帝善之，下行在
户、兵部议。郭资、张本言：“缘河屯田实便，请先以五万
顷为率，发附近军民五万人垦之。但山东近年旱饥，
流徙初复，卫卒多力役。宜先遣官行视田，以俟开垦。”
帝从之。遣吏部郎中赵新等经理屯田，福总其事。既
而有言：军民各有常业，若复分田，役益劳扰。事竟不
行。改户部尚书。七年，帝宫中览福漕事便宜，出其章
示杨士奇曰：“福言智虑深远，六卿中谁伦比者？”对曰：
“福受知太祖，正直明果，一志国家。永乐初，建《北京》行部，绥辑凋瘵。及得交阯，总藩宪，具有成绩，诚六卿所
不及。福年七十矣，诸后进少年高坐公堂理政事，扬
扬出入。福四朝旧人，乃朝暮奔走劳悴，殊非国家优
老敬贤之道。”帝曰：“非汝不闻此言。”士奇又曰：“南京根
本重地。先帝以储宫监国。福老成忠直，缓急可倚。”帝
曰：“然。”明日命吏部，改福南京户部尚书。明年兼掌南
京兵部。诸大臣多依违承顺，福持正不阿，以故南出。
英宗即位，加少保，参赞南京守备襄城伯李隆机务。
留都文臣参机务自福始。隆用福言，政肃民安。正统
五年卒，年七十八。福丰仪修整，不妄言笑。历事六朝，
多所建白。公正廉恕，素孚于人。当官不为赫赫名，事
微细无不谨。忧国忘家，老而弥笃。自奉甚约，妻子仅
给衣食。所得俸禄，唯待宾客、周匮乏而已。初，成祖手
疏大臣十人，命解缙评之，惟于福无少贬。福参赞南
京时，尝坐李隆侧。士奇寄声曰：“岂有孤卿而旁坐者？”
福曰：“焉有少保而赞守备者邪？”卒不变。然隆待福甚
恭。公退，即推福上坐，福亦不辞。士奇之省墓也，道南
京，闻福疾，往候之。福惊曰：“公辅幼主，一日不可去，左
右奈何远出？”士奇深服其言。兵部侍郎徐琦使安南
回，福与相见石城门外。或指福问安南来者曰：“汝识
此大人否？”对曰：“南交草木，亦知公名，安得不识？”福卒，
赠谥不及，士论颇不平。成化初，赠太保，谥《忠宣》。